पाएं अपने शहर की ताज़ा ख़बरें और फ्री ई-पेपरडाउनलोड करें
केंद्रीय राज्यमंत्री कृष्णपाल गुर्जर ने कोविड-19 की व्यवस्थाओं को लेकर जिलास्तरीय कोआर्डिनेशन कमेटी की वर्चुअल मीटिंग में अधिकारियों से कहा कि समाज के लिए जो लोग अच्छा कार्य करना चाहते हैं उन्हें मौका दें। उन्होंने जिले में ऑक्सीजन सप्लाई, बेड की स्थिति आदि के बारे में इस दौरान अधिकारियों से जानकारी ली। मीटिंग में परिवहन मंत्री मूलचंद शर्मा ने कहा कि अस्पतालों में इलाज अमीरी और गरीबी को देखकर न किया जाए बल्कि ज्यादा जरूरतमंद को इलाज पहले दिया जाए। हमें यह पूरी तरह से सुनिश्चित करना है। उन्होंने केंद्रीय राज्यमंत्री कृष्णपाल गुर्जर के माध्यम से केंद्र सरकार से अपील की है कि फरीदाबाद के हालात को देखते हुए ऑक्सीजन गैस का कोटा बढ़ाया जाए।
फरीदाबाद में स्थिति फिलहाल सामान्य: डीसी
मीटिंग में डीसी यशपाल यादव ने कहा कि जिले में स्थिति फिलहाल पूरी तरह से सामान्य है। उन्होंने कहा हमारे पास सभी संसाधन मौजूद हैं और किसी भी तरह की कोई कमी नहीं है। उन्होंने कहा जिले में आठ अलग-अलग क्षेत्रों में इंसीडेंट कमांडर लगाए गए हैं और यह हर स्थिति पर नजर रखे हैं। उन्होंने कहा प्रत्येक क्षेत्र में लोगों से स्वयं संपर्क किया जा रहा है और जिन्हें चिकित्सकीय सुविधा की आवश्यकता है उन्हें तुरंत उपलब्ध कराई जा रही है। उन्होंने कहा सभी पीएचसी व सीएचसी अलग-अलग क्षेत्रों से अटैच कर दी गई हैं। इनको बड़े अस्पतालों से जोड़ा गया है ताकि जरूरत पड़ने पर उसी ढंग से मदद उपलब्ध कराई जा सके।
तीन दिन में गैस सहित सभी समस्यां दूर होंगी
उन्होंने कहा जल्द ही जिला प्रशासन सुविधाओं के लिए एकीकृत एप लांच करने जा रहा है। इस एप के लिए सभी तैयारियां पूरी हो चुकी हैं। उन्होंने कहा कि तीन दिन में हम ऑक्सीजन व अन्य जो समस्याएं हैं उन्हें दूर कर लेंगे। मीटिंग में निगमायुक्त गरिमा मित्तल ने शहर में सैनिटाइजेशन व अन्य व्यवस्थाओं को लेकर जानकारी दी। मीटिंग में विधायक सीमा त्रिखा, विधायक नरेंद्र गुप्ता, विधायक नीरज शर्मा, मेयर सुमन बाला, सीनियर डिप्टी मेयर देवेंद्र चौधरी, भाजपा जिलाध्यक्ष गोपाल शर्मा आदि मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva zho_Hant eng_Latn